Diari Oficial de la Generalitat Valenciana


Sumari del DOGV 2225, del 11-03-1994 (1994/830834)

ORDRE de 24 de gener de 1994, de la Conselleria de Sanitat i Consum, per la qual dicta normes per a la concessió de subvencions de despeses d'inversió destinades a la instal.lació i l'equipament d'oficines municipals d'informació al consumidor (OMIC) durant l'exercici 1994, a les corporacions locals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/01/24/(6)/dof/vci/html**

### Dades del document

Número de DOGV
:   2225

Data del DOGV
:   11-03-1994

Secció del DOGV
:   DISPOSICIONS GENERALS

Número del document
:   1994/830834


Data del document
:   24-01-1994

Organisme emissor
:   Conselleria de Sanitat i Consum

Tipus de document
:   Ordre

ORDRE de 24 de gener de 1994, de la Conselleria de Sanitat i Consum, per la qual dicta normes per a la concessió de subvencions de despeses d'inversió destinades a la instal·lació i l'equipament d'oficines municipals d'informació al consumidor (OMIC) durant l'exercici 1994, a les corporacions locals de la Comunitat Valenciana. [94/1438]  
A fi de desplegar de forma més eficaç la defensa dels drets que l'Estatut de Consumidors i Usuaris de la Comunitat Valenciana reconeix com a drets bàsics, com ara el dret a la protecció contra els riscos que poden afectar la salut o la seguretat, el dret a la defensa dels interessos econòmics legítims o el dret a la informació, cal dur a terme una acció coordinada amb les entitats locals.  
La publicació del Decret 181/1992, que regula la creació i l'acreditació de les oficines municipals d'informació al consumidor (OMIC) estableix les bases per a una coordinació més eficaç i una homogeneïtzació de les actuacions amb què siga possible garantir unes prestacions mínimes en la major part del territori de la Comunitat Valenciana.  
Les oficines municipals d'informació al consumidor constitueixen un element essencial, per la seua proximitat al ciutadà, per a la realització de tasques tan necessàries com la inspecció i el control de béns, la informació directa al consumidor i la realització d'activitats formatives.  
Per tot això, amb la intenció de desplegar una política integrada en matèria de consum, segons el que disposa l'article setze de l'Estatut de Consumidors i Usuaris de la Comunitat Valenciana,   
ORDENE  
Article primer  
Podran sol·licitar subvencions per al finançament d'infraestructures i equipaments d'OMIC les corporacions locals que tinguen una oficina o que la posaran en funcionament durant 1994.  
Article segon  
Les subvencions seran destinades a:  
1. Obres d'instal·lació i equipament de noves OMIC.  
2. Obres d'adaptació i de reforma d'OMIC, i també obres de millora i de senyalització, per a la seua adequació al que disposa el Decret 181/1992.  
3. Equipament de les OMIC (equips informàtics, de reprografia, etc.), sempre que siguen materials inventariables.  
Article tercer  
Les entitats locals interessades hauran de presentar una sol·licitud, segons el model de l'annex, en el registre de la Conselleria de Sanitat i Consum, carrer del doctor Rodríguez Fornos, núm. 4, 46204-València, o mitjançant qualsevol de les formes que estableix l'article 38.4 de la Llei de Règim Jurídic de les Administracions Públiques i del Procediment Administratiu Comú.  
El termini per a la presentació d'aquestes sol·licituds serà d'un mes comptador des de l'endemà de la publicació d'aquesta ordre en el Diari Oficial de la Generalitat Valenciana.  
Article quart  
Caldrà adjuntar a la sol·licitud la documentació següent, segons el cas:  
1. Si se sol·licita subvenció per a la instal·lació d'una OMIC:  
a) Memòria descriptiva on se'n determine la ubicació, els mitjans materials i personals amb què serà proveïda, i el pressupost inicial de funcionament.  
b) Còpia del projecte de les obres que s'hi faran, signada per la persona competent.  
c) Pressupost detallat de les despeses d'instal·lació.  
d) Antecedents de la corporació en matèria de protecció del consumidor i usuari, si s'escau.  
2. Si se sol·licita subvenció per a l'adaptació, la reforma i la senyalització d'una OMIC ja existent:  
a) Còpia del projecte de les obres que s'hi faran, signada per la persona competent.  
b) Memòria en què es descriguen les millores que s'hi han d'introduir i se'n justifique la necessitat.  
c) Pressupost detallat de les despeses d'instal·lació.  
3. Si sol·licita subvenció per a l'equipament de l'OMIC:  
a) Informe sobre el volum de la seua activitat i els recursos materials i personals que empra.  
b) Inventari del material informàtic, esmentant-ne el que haja estat subvencionat per aquesta Conselleria en anteriors convocatòries, si escau.  
4. Tant si la sol·licitud es presenta per a la instal·lació d'una OMIC com si és per a la seua reforma o el seu equipament, s'hi adjuntarà:  
a) Certificat de la secretaria de la corporació que acredite la població de dret del municipi, i també les variacions estacionals de població importants, indicant-ne de manera aproximada la quantitat, amb data 31 de desembre de 1993.  
b) Certificat, lliurat per la secretaria de la corporació, que acredite l'acord, adoptat per l'òrgan municipal competent, que considere l'aprovació del programa i el pressupost corresponents, la sol·licitud de subvenció i la seua quantia, el compromís de finançar la part no subvencionada, i l'afectació indefinida dels béns que es puguen adquirir a la finalitat a la qual foren atorgats.  
c) Certificat, lliurat per la intervenció o la secretaria de la corporació, en què conste l'obtenció de subvencions o ajudes per a la mateixa finalitat procedents d'altres organismes.  
d) Si aquesta documentació ja ha estat presentada en sol·licitar una subvenció d'aquesta conselleria per a despeses corrents de l'OMIC en el mateix exercici, bastarà un certificat de la secretaria de la corporació que acredite aquest fet.  
Article cinquè  
La concessió de les subvencions seguirà aquest criteris:  
1. Els antecedents de l'OMIC en el desplegament de programes d'informació i de defensa dels drets del consumidor.  
2. La implantació territorial i la seua repercussió a la zona.  
3. L'obtenció concurrent de subvencions o ajudes atorgades per altres administracions públiques o ens públics o privats per a les mateixes finalitats.  
4. Les subvencions concedies per aquesta conselleria en anys anteriors per a la mateixa finalitat, i la rendibilitat que se n'haja obtingut.  
5. La necessitat i la justificació de les obres que s'hi faran.  
Article sisè  
L'import total de la subvenció concedida no podrà superar el 50 per cent de les despeses pressupostades per l'entitat peticionària de la sol·licitud.  
Les corporacions locals que reben subvenció es comprometen al finançament i la realització dels programes presentats, qualsevol que siga la quantia de la subvenció concedida.  
Article setè  
El conseller de Sanitat i Consum, a proposta de la Direcció General de Consum, dictarà resolucions per les quals concedirà les subvencions amb càrrec als pressupostos de la Generalitat Valenciana, secció 10, servei 03, programa 443.10, línia 128, per un import màxim de cinc milions de pessetes.  
Article vuitè  
L'ordre del pagament de les subvencions serà conforme als criteris continguts en la Llei de Pressupostos de la Generalitat Valenciana per a 1994, que estableix per a les transferències de capital el següent règim:  
Fins al 15 per cent de la transferència podrà ser lliurada immediatament en concedir-se la subvenció. En el cas d'obres, sols es faran pagaments posteriors, contra la certificació d'obra lliurada per una persona competent.  
La resta la pagarà la Generalitat després de l'aportació i la comprovació de la documentació que justifique l'aplicació efectiva i correcta de la quantitat lliurada, i el compliment d'allò que s'havia convingut.  
Article novè  
Les despeses es justificaran mitjançant la certificació de la despesa, lliurada per la intervenció o la secretaria amb el vist-i-plau de la presidència de la corporació, el model de la qual figura com a annex d'aquesta ordre, en què es detallarà l'import de les despeses contretes per l'activitat, els perceptors amb indicació del concepte i de l'import, i el lloc on queden dipositats els documents originals, que hauran de ser custodiats per l'entitat, o bé mitjançant la remissió de fotocòpies de factures i els seus corresponents manaments de pagament, totes ben validades.  
Si s'hi fan obres, es justificaran amb la presentació de la certificació d'obra lliurada per la persona competent.  
En qualsevol cas, la documentació justificativa durà data de l'any 1994, i caldrà presentar-la abans del tancament de l'exercici econòmic.  
Article desè  
Segons estableix l'article 47.9 del text refós de la Llei d'Hisenda Pública de la Generalitat Valenciana (DOGV núm. 1588, de 17-7-91), seran procedents el reintegrament de les quantitats percebudes i l'exigència de l'interès de demora en els casos següents:  
1. Incompliment de l'obligació de justificació.  
2. Obtenció de la subvenció sense reunir les condicions que s'hi requerien.  
3. Incompliment de la finalitat per a la qual fou concedida la subvenció.  
4. Incompliment de les condicions imposades als beneficiaris amb motiu de la concessió de la subvenció.  
5. Igualment, en el supòsit que les aportacions de les altres administracions o ens públics o privats superen el cost de l'activitat que es faça, quan la subvenció principal siga de la Generalitat Valenciana, caldrà retornar-li l'excés obtingut sobre el cost de l'activitat feta.  
DISPOSICIÓ FINAL  
Aquesta ordre vigirà des de l'endemà de la seua publicació en el Diari Oficial de la Generalitat Valenciana.  
València, 24 de gener de 1994  
El conseller de Sanitat i Consum  
JOAQUÍN COLOMER SALA  
ANNEX  
Model de sol·licitud  
(Nom) ...., alcalde president/alcaldessa presidenta de l'Ajuntament d ..., província d..., amb NIF (de l'ajuntament) ..., en el seu nom i representació,  
EXPOSE:  
D'acord amb el que disposa l'Ordre de la Conselleria de Sanitat i Consum de 24 de gener de 1994 (DOGV núm. ...), per la qual dicta les normes per a la concessió de subvencions a corporacions locals destinades a la instal·lació i l'equipament de les OMIC per a l'exercici 1994, i en compliment de l'acord del ple/de la comissió de govern de la corporació près el dia ...,  
SOL·LICITE:  
Subvenció, en els termes previstos en l'esmentada disposició, per un import total d... pessetes per a despeses d'inversió (que no superen el 50% del pressupost presentat) i que es desglossa en ... pessetes per a despeses d'obres i reformes, i ... pessetes per a material inventariable. Adjunte la documentació que s'hi exigia.  
Els pagaments de la subvenció, si es concedeix, hauran d'ingressarse en el compte que aquesta corporació té en la entitat bancària ..., sucursal ..., compte número ...  
..., ... d.... de 1994  
Segell de la corporació Signatura  
DIRECCIÓ GENERAL DE CONSUM  
CONSELLERIA DE SANITAT I CONSUM  
Model de certificat de justificació  
(Nom) ..., secretari/secretària o interventor/interventora de l'Ajuntament d...  
CERTIFIQUE que les despeses produïdes per la instal·lació i l'equipament de l'OMIC, per a la qual se sol·licità una subvenció segons la normativa vigent per a 1994 en matèria de subvencions, són les següents:  
Perceptor (1) Concepte (2) Import  
.................... ....................... .......  
.................... ....................... .......  
.................... ....................... .......  
 Total .......  
Els justificants originals es troben dipositats i custodiats al domicili ...., d'aquesta entitat, a disposició de qualsevol comprovació que es faça.  
I perquè conste i siga presentat en la Conselleria de Sanitat i Consum, estenc aquest document.  
...., .... d.... de 1994  
Signatura i segell  
Vist i plau  
L'alcalde/alcaldessa o president/presidenta  
(1) Feu-hi una llista nominal de tots els perceptors.  
(2) Despeses detallades


Còpia Permalink ELI